《风入松 其一 西湖戏作》
宋代·侯寘

少年心醉杜韦娘。曾格外疏狂。锦笺预约西湖上，共幽深、竹院松窗。

愁夜黛眉颦翠，惜归罗帕分香。

重来一梦觉黄粱。空烟水微茫。如今眼底无姚魏，记旧游、凝伫凄凉。

入扇柳风残酒，点衣花雨斜阳。

作者简介：宋东武人，字彦周。晁谦之甥。曾为耒阳令。高宗绍兴中以直学士知建康。有《懒窟词》，风格婉约，一时推崇。